b'\n_START_ARTICLE_\nCvetni pajek\n_START_SECTION_\nRazmno\xc5\xbeevanje\n_START_PARAGRAPH_\nMnogo manj\xc5\xa1i samci se pri iskanju samic hitro selijo s cveta na cvet. Zaradi napadov plenilcev (npr. pti\xc4\x8dev) ali boja z drugimi samci so pogosto brez ene ali ve\xc4\x8d nog. Ko najdejo samico, splezajo \xc4\x8dez njeno glavo in zadek na njeno spodnjo stran, kjer vanjo vstavijo svoje pedipalpe in jo oplodijo._NEWLINE_Mladi\xc4\x8di do jeseni dose\xc5\xbeejo velikost okrog 5 mm in prezimijo na tleh. Zadnji\xc4\x8d se levijo maja naslednje leto.\n_START_SECTION_\nSpreminjanje barve\n_START_PARAGRAPH_\nCvetni pajki lahko svojo barvo spreminjajo s pomo\xc4\x8djo teko\xc4\x8dega rumenega pigmenta (kinurenin in 3-hidroksikinurenin), ki ga izlo\xc4\x8dajo (secernirajo) v zunanjo plast celic na telesu. Na beli osnovi se prenese v ni\xc5\xbeje plasti, tako da postanejo vidne notranje \xc5\xbeleze, napolnjene z belim gvaninom. \xc4\x8ce se pajek dolgo zadr\xc5\xbeuje na beli rastlini, se rumeni pigment pogosto izlo\xc4\x8di. Tedaj pajek za spremembo barve potrebuje precej ve\xc4\x8d \xc4\x8dasa, saj mora najprej sintetizirati nov pigment._NEWLINE_Sprememba barve z bele v rumeno traja med 10 in 25 dni, v nasprotni smeri pa \xc5\xa1est dni. Spro\xc5\xbei jo vidna povratna zanka. Pajki z obarvanimi o\xc4\x8dmi so sposobnost spreminjanja barve izgubili.'